Document ID: /fineweb-2-swissfilter-quality_10-filterrobots/filtered/01798.jsonl.gz/869

Das Jahr 2016 neigt sich dem Ende zu und bei Puzzle blicken wir auf ein tolles und intensives Jahr zurück. Andreas Odermatt und Gertrud Schober haben das Jahr 2016 als Vers, in Berndeutsch, verewigt. Den wollen wir euch natürlich nicht vorenthalten. Frohe Weihnachten und einen guten Rutsch!
„I däm Jahr isch wieder so viu passiert, mä chas fasch nid studiere….
höchschti Zyt lö mirs doch mau la Revue passiere!
Ou das Jahr isch d Puzzle-Truppe wieder gwachsä –
aber wie sichs ghört nid numä anhand vo dr Mönschämassä.
Für üs isch das aus Firma eis vo dä beschtä Zeiche –
we mir nach wie vor spannendi neui Talend chöi erreiche.
Ou das Jahr isch vou los gsi, öb a Puzzle Lunchs, a Parties, TechLabs oder süsch amne luschtige Event –
öpis womä vo Puzzle ja fasch nid angers kennt.
Mir si präsent gsi a viunä schöne Destinatione –
Schweuemätteli, Paul Klee, Kuba-Bar um mau die wichtigste z betone.
Sogar mit Chunde tüe mir a Parties tanzä und singä –
und wes mues si tüe mir sä ou spät ir Nacht no heibringe.
Nid verzage, eifach d GL frage! Das ghört iz de gli nümme zum guete Ton, –
Puzzle redet intensiv über Säubschtorganisation!
Wöu ja, bi Puzzle gits sit jehär viu Sympathie, –
für Themä wie Lean-Startup oder Holacracy.
Bi Puzzle si mir würklich gägäüber auem offä –
so hei mir ou chönne hitobito SpinOffä.
Z erwähne isch no dr Launch vo APPUiO, üsi Container Plattform
das Teil isch so geil, das isch scho fasch di neui Norm.
Ou AMW darf nid fähle, Of-Course, wöu ou di lösig isch sid neuschtem Open-Source
U natürlich d riesä Dank a aui Puzzler wo i Projekt u Mandat jedi Herusforderig meischtere –
und so üsi Chunde tagtäglich ufs neue tüe begeischtere.
U gli scho steit üs ä witeri grossi Veränderig bevor, –
Puzzle schliesst am Eigerplatz ihri Tor.
Äs steckt viu Puzzle Gschicht i denä Gäng –
aber äbä, mir wüsses aui, äs wird langsam äng.
Ar Bäupstrass chöi wieder meh z Zwüschämönschliche pflegä –
öpis wo Puzzle ou i Zuekunft auerhöchschte Wärt wird druf legä.
Abschied näh tuet haut scho weh –
aber Bandruum, Duschi, u Begägnigszone wird legendär, wirsch scho gseh!
Aber luege mir iz mit viu Zueversicht u Optimismus i das neue Jahr –
gäbä wider aues, si aktiv u nämä üsi Chancene wahr.
Dr Markt isch nid immer eifach, u d konkurränz mängisch cooler, hipper oder kresser –
aber ja, mir bliebe ruhig u wüsse genau, bi Puzzle, mache mir d IT haut eifach besser.
Bi Puzzle si haut scho aui chli usem gliche Houz –
für die Budä z schaffä macht üs aui Stouz.
Uf derä solidä Basis chöi mir im 2017 witer ufbouä –
das dank dr super Wärtschetzig, Freiheitä u äm gägäsitige Vertrouä.
So iz isch fertig mit däm huere Gliir –
machä mr das wo Puzzle am beschtä cha: Ab iz Bier!“